Gitte Lillelund Bech (V), 2009-02-19:
Jeg tror ikke, at det kan have unddraget nogens opmærksomhed - af dem, som måtte se denne sene debat - at det, vi behandler, er muligheden for at få dobbelt statsborgerskab, altså, om man faktisk kan have et ekstra statsborgerskab ud over det danske.
Vi behandler to beslutningsforslag, og jeg vil først lige komme med nogle bemærkninger om B 55, som reelt set omhandler indførelsen af retten til dobbelt statsborgerskab for danske statsborgere.
Forslaget er så denne gang fremsat af Det Radikale Venstre, men det ligner til forveksling det forslag, som Ny Alliance fremsatte i sidste folketingssamling.
Det kan måske skyldes, at en af forslagsstillerne tidligere trådte sine dansesko i Ny Alliance og nu danser lystigt derudad hos Det Radikale Venstre.
Forslaget er dog denne gang ledsaget af væsentlig flere bemærkninger end det tidligere forslag, men jeg må samtidig sige, at det så ikke gør forslaget bedre.
Normalt betragter vi det at være statsborger i et land som, at man har et særligt forhold til det land.
Statsborgerskabet er et signal om, at man tilslutter sig og anerkender de retsprincipper, som den pågældende stat bygger på.
Som dansk statsborger har du ret til at præge det danske demokrati direkte gennem din stemme og ved at kunne stille op til Folketinget.
Med andre ord erkender du og tilslutter dig vores danske demokrati, den danske grundlov og hermed det sæt frihedsrettigheder, som Danmark hviler på, samt de grundlæggende danske retsprincipper.
Det kan der være mange gode grunde til, og det er også det, Det Radikale Venstre rejser i forslaget; det gør det nemmere at rejse og arbejde i flere lande.
Samtidig - og det ønsker jeg også at påpege fra Venstres side - kan dobbelt statsborgerskab føre til konflikter inden for det retslige område, hvis de to stater har forskellig lovgivning.
Hvad gør vi eksempelvis med diplomatisk beskyttelse af statsborgere, der har
dobbelt statsborgerskab
Og det fører naturligt over i det andet beslutningsforslag, B 56, der som udgangspunkt er fra Liberal Alliance, men hvor jeg må sige, at jeg har min tvivl om, hvorvidt det nu er fra hr. Naser Khader og Liberal Alliance, eller hvem det sådan set er fra.
Men det er vel også ligegyldigt.
Forslaget går i al sin enkelhed ud på, at man skal nedsætte en kommission, der skal kortlægge konsekvenserne af dobbelt statsborgerskab.
Og det lyder jo tiltalende, for jeg har netop stået og talt for, at vi fra Venstres side gerne vil have kortlagt fordele, ulemper og erfaringer.
Men det er sådan, at vi allerede har igangsat et arbejde omkring det her, for den 22. september 2008 indgik regeringen en aftale med Dansk Folkeparti, og der fremgår det meget klart og tydeligt af aftaleteksten, at Integrationsministeriet har igangsat en udredning af reglerne om dobbelt statsborgerskab i Danmark, i andre lande og i forhold til internationale konventioner, og at aftaleparterne på denne baggrund vil overveje den fremtidige regulering af dette område.
Den udredning pågår altså i øjeblikket, og så længe vi ikke har den, må vi fra Venstres side sige, at debatten om dobbelt statsborgerskab ikke er slut, men at vi på det foreliggende grundlag vil afvise begge beslutningsforslag.